Schiff kilpailemassa W Seriesissä vuonna 2019.
**Naomi Schiff** (s. 18. toukokuuta 1994 Antwerpen, Belgia) on belgialais-ruandalainen autourheilija ja televisiojuontaja. Schiffin äiti on ruandalainen ja isä belgialainen. Hän syntyi Belgiassa ja vietti lapsuutensa Etelä-Afrikassa. Autourheilu-uransa aikana hän on asunut Saksassa ja kilpaillut saksalaisella lisenssillä.

Schiff aloitti kartingin 11-vuotiaana, kun hänet kutsuttiin juhliin, joissa ajettiin sisäkartingia. Hän aloitti kartingissa kilpailemisen Etelä-Afrikassa vuonna 2007 ja sijoittui vuonna 2008 Etelä-Afrikan kartingin mestaruussarjassa toiseksi kaudella 2008. Schiff osallistui ensimmäiseen ratakilpailuunsa Formula VW -luokassa Port Elizabethissa vuonna 2010. Hän voitti kaudella 2014 Clio Cup China Series -sarjan mestaruuden. Seuraavalla kaudella hän ajoi Reiter Engineering -tallissa KTM X-Bow GT4 -autoa muun muassa Euroopan GT4 -mestaruussarjassa. Hän jatkoi Reiterin kuljettajana viisi vuotta ja voitti vuonna 2018 KTM X-Bow Battle Sprint Championship -mestaruuden. Hän kilpaili Nürburgringin 24 tunnin ajossa 2018 ja sijoittui luokkansa toiseksi.

Kaudella 2019 Schiff osallistui uuteen W Series -sarjaan. Hän sijoittui esikoiskaudellaan sarjassa kuudenneksitoista. Hän ei saanut ajopaikkaa sarjaan seuraavalle kaudelle, mutta aloitti sen sijaan vuonna 2020 W Seriesin monimuotoisuuslähettiläänä ja televisiolähetysten juontajana. Kaudella 2021 hän toimi juontotehtäviensä ohella yhtenä sarjan varakuljettajista. Samana vuonna hän toimi stunt-ajajana ja Lashana Lynchin sijaisnäyttelijänä *007 No Time to Die* -elokuvassa.

Helmikuussa 2022 Schiff juonsi Mercedes-AMG Petronas Formula One Teamin autonjulkistustilaisuuden Natalie Pinkhamin kanssa. Maaliskuussa ilmoitettiin, että hän aloittaa Sky Sports F1 -kanavan juontotiimissä *Any Driven Monday* -ohjelman juontajana.

W Series -tulokset
------------------

**Lihavointi** tarkoittaa paalupaikkaa, *kursivointi* kilpailun nopeinta kierrosta. Muut selitteet löytyvät täältä.


| Kausi | Talli | 1 | 2 | 3 | 4 | 5 | 6 | Pisteet | Sijoitus |
| --- | --- | --- | --- | --- | --- | --- | --- | --- | --- |
| 2019 | Hitech GP | HOC14 | ZOL10 | MIS18 | NOR10 | ASS12 | BRH15 | **2** | **16.** |

Lähteet
-------

1. 1 2  Naomi Schiff Motorsport Stats. Viitattu 27.4.2023. (englanniksi)
2. ↑  Okai Gyimah, Edmund: Rwanda’s Naomi Schiff on her experience in Formula One  5.5.2022. The New Times. Viitattu 27.4.2023. (englanniksi)
3. 1 2  Naomi Schiff W Series.  Arkistoitu 5.4.2019. Viitattu 27.4.2023. (englanniksi)
4. ↑  Woman power in the KTM X-Bow GT4  18.3.2015. KTM UAE. Viitattu 27.4.2023. (englanniksi)
5. 1 2 3  Naomi Schiff London Speaker Bureau. Viitattu 27.4.2023. (englanniksi)
6. ↑  Dodds, William: Naomi Schiff becomes W Series diversity and inclusion ambassador  10.2.2020. Formula Spy. Viitattu 27.4.2023. (englanniksi)
7. ↑  Naomi Schiff – Analyst W Series.  Arkistoitu 19.5.2023. Viitattu 27.4.2023. (englanniksi)
8. ↑  Reserve driver line-up confirmed for 2021  11.6.2021. W Series.  Arkistoitu 3.2.2023. Viitattu 27.4.2023. (englanniksi)
9. ↑  Any Driven Monday: Sky Sports F1 announces new show and addition of Naomi Schiff as race analyst  7.3.2022. Sky Sports. Viitattu 27.4.2023. (englanniksi)

Aiheesta muualla
----------------

* Kuvia tai muita tiedostoja aiheesta **Naomi Schiff** Wikimedia Commonsissa